નાગરિકોના આક્રોશનું મૂળઆઝાદીના છ દાયકા પછી પણ પાકિસ્તાન વિકાસના માર્ગે પ્રગતિ કરી શક્યું નથી, બેરોજગારી છે, પછાતપણું છે અને ભયાનક ગરીબી પ્રવર્તે છે તેથી ત્યાંના નાગરિકો આમ પણ ધૂંધવાટ અનુભવે છે. ચાલાક રાજકારણીઓ બધી નિષ્ફળતાના દોષનો ટોપલો વિદેશી દખલ અને અસ્થિરતા ઊભી કરનાર તત્ત્વો પર ઢોળે છે. સામાન્ય નાગરિક વિદેશી સત્તાને તો શું કરી શકે? એટલે એ લોકો સરકાર, સરકારી સંપત્તિ અને આખરે બિન-મુસ્લિમ પાકિસ્તાની નાગરિકો પર પોતાનો આક્રોશ ઠાલવે છે. તેઓ હિંસાનો ભોગ ન બને તો પણ તેઓ સરકારી નોકરીઓ અને જાહેર જીવનમાં હાંસિયા પર ધકેલાતા જાય છે. પાકિસ્તાને ‘ઈશ-નિંદા(અલ્લાહની નિંદા)’નો કાયદો બનાવ્યો છે તેના કારણે પાકિસ્તાનના ખ્રિસ્તી, શીખ અને હિન્દુ નાગરિકોનું નાગરિક અને સામાજિક જીવન ખૂબ નુકસાન પામી રહ્યું છે. મોટા ભાગના મુસ્લિમ નાગરિકોના મનમાં આ કાયદાનો અર્થ એવો બેસી ગયો છે કે, જે લોકો મુસ્લિમ નથી, અલ્લાહમાં માનતા નથી તેઓ ‘ઈશ-નિંદા’ કરે છે.